  Майя Бывальцева Удмуртиын кык школаосты пуктон понна федерал коньдэтысь субсидиосты ӝоггес висъялозы. Элькунлэн тӧроезлэсь ужзэ быдэсъясен Александр Бречаловен пумиськон дыръя Россиысь дышетонъя министрлы Ольга Васильевалы сыӵе курон сётӥз Россиысь премьер-министр Дмитрий Медведев, ивортэ Россиысь кивалтэтлэн пресс-службаез. Пумиськонын улосвыл кивалтӥсь Удмуртиысь югдурен тодматӥз но школаосты пуктон ужпумез ӝутӥз. «Кулэяськонмес лыдэ басьтыса, ми эшшо куинь школалы федерал коньдэтысь валче вылысь уксё куримы вал — со Ижкарын, Можга карын но Алнаш черкогуртын. Валче вылысь коньдон басьтӥмы Можга карын школа пуктыны, куарусёнлы со вуттэмын луоз, нош шуркынмонысен пиналъёс отын дышетскыны кутскозы ни. Но эшшо кык объектъёсъя — со Ижкарын 825 интылы школа но Алнаш черкогуртын 500 интылы, ми коньдон басьтыны ӧм быгатэ на, но милемыз лыдэ басьто, милям ваньмыз ужкагазъёсмы вань», — вераз Бречалов. Озьы ик со пусйиз, элькун со школаосты пуктонлы ачиз коньдон висъяны кутскиз ни шуыса. Ижкарын ужъёс 60 процентлы быдэстэмын, Алнашын — 40 процентлы. Дмитрий Медведев соку ик дышетонъя но тодосъя министрен телефон пыр герӟаськиз. «Мон тӥледыз чакланы курисько улосвыл кивалтӥсен верам эшшо кык школаосты пуктыны коньдон висъян сярысь ужпумез, собере мыным вералэ ӵектонъёстэс, кызьы сое ӝоггес лэсьтыны», — куриз со Ольга Васильеваез. Дмитрий Медведев Александр Бречаловен пумиськылӥз Улосвыл кивалтӥсь дурбасьтон понна тау кариз но пусйиз, со объектъёсты дырыз дыръя вуттон понна элькун кивалтӥсьёс ваньзэ лэсьтозы. Со сяна, Александр Бречалов вераз, Удмуртиысь школаосын 38 сюрс пала выль интыос кулэ шуыса. Со ужпумез выль дышетсконниосты пуктэм сяна, али ужась юртъёсты выльдон чотын быдэстыны малпало. Тодэ вайытом, 2017-тӥ арын тулыспалэ Ижкарысь «Столичный» микрорайонын 825 интылы школа усьтӥзы. Со федерал коньдэт юрттэмен пуктэмын вал. Удмуртиысь дышетонъя но тодосъя министр Алексей Шепталин азьвылгес вераз вал, 2018-тӥ арын элькун вить школаосты пуктыны федерал коньдэтысь юрттэт басьтыны оске шуыса — Сьӧлтаын, Шор Постолын, Кезын, Ижкарын но шоркарысь Берш урамын школа пуктонэз кутскыны. Тегъёс: Дышетон ДмитрийМедведев Москва Удмуртия школаос Дышетонъянотодосъяминистерство АлександрБречалов  